UKKSA sê oor sepie-rasgeweld wat skokSechaba Moloi-Matabane vertolk deur Motlatse Mafatshe (Foto: Facebook) Die Uitsaaiklagtekommissie (UKKSA) het Woensdag ten gunste van die gewilde SABC 3-sepie Isidingo beslis nadat talle kykers dié sepie weens ŉ omstrede toneel van rasgeweld verkla het. Aanhangers is hewig ontsteld nadat dié sepie vroeër in Mei ŉ episode uitgesaai het waarin twee wit Afrikaanse mans ŉ swart man aanval en lewend begrawe. In die episode wat op 26 April uitgesaai is, het dié twee mans die karakter Sechaba Moloi-Matabane ŉ “bobbejaan” genoem nadat hy hul eiendom betree het. Sechaba, gespeel deur Motlatse Mafatshe, se karakter besoek sy pa se graf voor hy deur die wit mans op hul eiendom betrap word. Hulle noem hom dan ŉ “bobbejaan”, slaan hom en begrawe hom lewend. Maroela Media het vroeër berig duisende aanhangers het hul stem by dié debat oor rassisme op Facebook gevoeg, en ŉ petisie is onder meer begin om Isidingo te beboet vir dié uitbeelding van rassisme. UKKSA het egter Woensdag in ŉ verklaring gesê die liggaam het die betrokke episodes hersien en bevind dat die openbare uitsaaier nie in stryd is met klousule 4 (1) of (2) of enige ander klousule van die UKKSA-gedragskode nie. Die mans wat Sechaba Moloi-Matabane aangeval en begrawe het (Foto: Facebook) Sumaya Petersen Mogola, woordvoerder van die sepie, het vroeër aan Maroela Media gesê dit was vir die skrywers van belang om “belangrike kwessies waarmee ons daagliks in Suid-Afrika te doen het” aan te pak. “Dit is iets waaroor ons moet praat, omdat ons rassisme elke dag in die gesig staar,” verduidelik Petersen Mogola. “Dit maak nie saak of jy wit of swart is nie, almal word steeds deur rassisme geraak en dit help nie ons skram weg van die kwessie nie.” “In die verlede kon ons al suksesvol daarin slaag om ander kwessies te takel soos verkragting en geweld, maar dit was dié keer belangrik om rassisme ook te bespreek – en om ŉ storielyn te skryf soortgelyk aan ŉ voorval wat al in Suid-Afrika plaasgevind het.” Petersen Mogola verwys na Willem Oosthuizen (28) en Theo Martins Jackson (29), wat daarvan beskuldig word dat hulle ŉ man in ŉ doodskis gedruk en hom lewend wou begrawe. Die twee mans is aanvanklik van ontvoering en aanranding met die doel om ernstig te beseer aangekla en sal van 26 tot 29 Junie verhoor word.